alibayram/wikipedia-40-langs huggingface dataset:
OpenOffice.org

OpenOffice.org er en kontorpakke til automatiseret håndtering af arbejdsopgaver i et kontor.

Dette indbefatter blandt andet tekstbehandling igennem Writer, regneark igennem Calc, præsentationer igennem Impress (svarende til PowerPoint), billedbehandling igennem Draw og databaser igennem Base.

OpenOffice.org blev annonceret i sommeren 2000 og igangsat 13. oktober samme år med frigivelsen af den del af kildekoden til StarOffice koden, som Sun ejede.

Den først officielle udgave af OpenOffice.org blev frigivet 1. maj 2002, og den danske udgave blev frigivet 15 dage senere.

OpenOffice.org var blandt de største open source-projekter og var frigivet under licensen LGPL. Det havde også et dansk delprojekt: DA.OpenOffice.org, hvor oversættelse af program, hjælpefiler samt dokumentation var en af hovedopgaverne. Det kunne anvendes på de fleste operativsystemer (herunder Unix, Linux, Windows og Mac OS X) og var oversat til mange sprog, herunder dansk.

OpenOffice navnet blev i 2011 overdraget til Apache Foundation, som efterfølgende ikke har været i stand til at vedligeholde hverken kodebasen eller fællesskabet. de fleste frivillige bidragydere valgte at følge forgreningen LibreOffice.

Historie 

Der fandtes en kommerciel forgænger til OpenOffice.org med navnet StarOffice som oprindeligt var udviklet af virksomheden StarDivision. De blev opkøbt i 1999 af Sun Microsystems som blev opkøbt i 2009 af Oracle Corporation som i 2011 valgte at stoppe den kommercielle udvikling af StarOffice og videregav projektet til Apache Foundations Incubator-projekt.

I 2010 blev The Document Foundation stiftet i Tyskland og man lavede en forgrening af den daværende version af OpenOffice.org som efterfølgende er blevet videreudviklet. De to varianter eksisterer nu på lige fod og er begge aktivt vedligeholdt.

Ophør og efterfølgere 
I 2011 brød mange softwareudviklere uden for Oracle med OpenOffice.org-projektet og skabte i stedet fraspaltningen LibreOffice. Senere samme år opgav Oracle udviklingen og forærede rettighederne til Apache, se Apache OpenOffice.

Se også 
 Apache OpenOffice
 LibreOffice
 StarOffice

Eksterne kilder/henvisninger 
 Projektets hovedside
 Det danske delprojekts hjemmeside
 Dansk håndbog til Open Office Writer og Calc 
 Download nyeste danske version (Metalink).
 OpenOffice.org fremlæggere

 
Kontorteknik
Søofficer

Søofficer er en højere befalingsmand, på dansk hovedsagelig indehaveren af en militær grad fra løjtnant til admiral.

Søofficerer i det danske Søværn inddeles i tre kategorier:

 Taktisk Officer
 Våben- og Elektronikteknisk Officer
 Maskinteknisk Officer

Taktisk Officer 
Som nyuddannet Taktisk Officer i Søværnet vil ens førstegangstjeneste være som vagtchef på et af Søværnets skibe, hvor man som skibschefens stedfortræder har ansvaret for at skibet føres på sikker og forsvarlig vis. Som vagtchef er man ansvarlig for skibets sikre sejlads, samt operationer med f.eks. helikopter og gummibåd. Man får ansvaret for den taktiske sejlads under de operationer som skibet deltager i.

Når man har sejlet som vagtchef kan man senere avancere og varetage rollen som taktisk officer i operationsrummet eller blive divisionsofficer på de store enheder eller næstkommanderende og chef på Søværnets mindre enheder.

Våben- og Elektronik Officer 
Som Våben- og Elektronikofficer i Søværnet vil man fra start af fungere som leder af en sektion fagspecialister enten som våbenteknisk eller elektroteknisk officer. Her er man er ansvarlig for våben-, sensor-, kommando- og kontrolsystemer ombord på en af Søværnets store skibe. Man har derudover også ansvaret for at samle det fulde billede af skibets tilstand under øvelser og kampsituationer, hvor disse systemer er essentielle for at skibet kan udføre sin opgave.

Når man har sejlet som våbenteknisk eller elektroteknisk officer kan man derefter avancere og blive divisionsofficer på de store enheder, som våben- og elektronikteknisk officer.

Maskinteknisk Officer 
Som Maskinteknisk Officer i Søværnet vil man fra start af fungere som enten drifts- eller elektroofficer og dermed leder af en sektion fagspecialister ombord på et af Søværnets skibe. Overordnet set har man ansvaret for at maskinrummet og dermed skibet er sejldygtigt. Man arbejder med maskin- og eltekniske systemer som enten driftsofficer eller elektroofficer. Dette kan bl.a. være fremdrivning, affaldssystemer, køleanlæg og hovedmaskinerne ombord på skibet.

Når man har sejlet som drifts- eller elektroofficer kan man derefeter avancere og blive divisionsofficer på de store skibe som f.eks. Teknik Officer.

Også: en befalingsmand i handelsskibe.

Referencer 

Militære titler
Stillingsbetegnelser
Løjtnant

Løjtnant (: lieutenant, sammensat af lieu for 'sted' og tenir for 'at holde', altså en stedfortræder) er en militær rang.

Danmark 
Løjtnant (forkortet LT) er den næstlaveste officersgrad i det danske forsvar. Bruges også uformelt om unge politikere, erhvervsfolk o.lign. på vej op ad karrierestigen.
Graden indehaves af officerer af reserven samt kadetter på det sidste år af deres uddannelse på Hærens, Søværnets og Flyvevåbnets Officersskole.

I Hæren og i Flyvevåbnet vil en løjtnant få ansvaret for en deling (40 mand) og blev tidligere genindkaldt sammen med resten af delingen.

I Søværnet vil uddannede skibsførere og maskinmestre fra handelsflåden have mulighed for at blive uddannet kontraktofficer og gøre tjeneste som løjtnant. Efter tilfredsstillende tjeneste kan løjtnanten gennemføre GRO 2 og blive udnævnt premierløjtnant.

En nyuddannet læge, tandlæge eller dyrlæge vil i Forsvarets Sundhedstjeneste være reserve- (tand-, dyr-)læge af 3. grad og bære løjtnantsdistinktioner.

I Hærhjemmeværnet er en løjtnant delingsfører, i Marinehjemmeværnet fartøjsfører og i Flyverhjemmeværnet sektionsfører. Løjtnanter bruges også i stabe (uddannelsesofficer, planlægningsofficer, logistikofficer mm.).

Sammenligning med udlandet 
I NATO er rangkoden OF-1 tilknyttet Løjtnant og Premierløjtnantgraden. Denne  kode tilkendegiver rangforholdet for militære ansatte imellem på tværs  af medlemslandene.

Svarer til Second Lieutenant i den britiske hær, Sub-Lieutenant i Royal Navy og Pilot Officer i RAF (selvom man ikke er pilot!).I Bundesmarine svarer det til Leutnant zur See, og i U.S. Navy svarer det til Ensign.

Sekondløjtnant 
Er den laveste officersgrad i forsvaret og blev i 2009  genindført på de nye officersuddannelser i Danmark, dog ikke i Søværnet. Man opnår graden sekondløjtnant i forbindelse med GRO1, hvilket er grunduddannelse for officerer modul 1. Når GRO1 er overstået er man uddannet delingsfører og opnår derved graden løjtnant. Anden del af officeruddannelsen kaldes GRO 2 – Efter GRO 2 opnår man graden premierløjtnant. Efter GRO 2 sendes man så til funktionsspecifik uddannelse, hvad enten man er kamptrop eller støttetrop, med varierende varighed. Varighed af GRO 1 er 16 måneder og varigheden af GRO 2 er 19 måneder.
For at harmonisere graderne i de tre værn, ændrede Søværnet løjtnantsgraden fra én til halvanden snor.

Løjtnanter i litteraturen 
 Løjtnant Pjock fra Basserne.
 Løjtnant Blueberry.

Virkelige løjtnanter 
 Løjtnant Sixten Sparre (svensk desertør, dybt forelsket i Elvira Madigan)

Eksterne links 
De første sekondløjtnanter udnævnt i Flyvevåbnet
Hærens Officersskole – Vi har lavet en ny officersuddannelse

Eksterne kilder/henvisninger 

Militære titler
Dørken

Dørken er gulvet om læ (under dæk), det vil sige ophold i skibets indre. 'Udendørs' kaldes det dækket. Dørken i bestemt form betyder ofte fyrdørken, det vil sige fyrrummet eller kedelrummet på et skib. Dørk er lånt fra det nedertyske "dork". Fra dette ord kendes udtrykket Gå i dørken - falde om på grund af et slag eller druk.

Oprindelige betydning: Dørken, et rum agter i et orlogsskib under arkeliet, hvor artillerie godset ligger bevaret på brikser. Dørk-Lugen, den agterste luge på underste dæk hvilken går ned til dørken. Dørk-Portene, to små porte agter på et orlogsskib under arkelie portene, for at give luft og lysning i dørken.

Reference: Georg Albrecht Koefoed's Danske Søe Ord-bog anno 1783.

Se også 
Skibsterminologi

Skibsterminologi
Læ

Ordet Læ har flere betydninger:
 i læsiden (for vinden), det vil sige den side af fartøjet som vender bort fra vindretningen. Omtalt som “til læ”, modsat “til lu” som er siden mod vinden. 
 indenfor i skibet (under dæk), det vil sige ophold i skibets indre. Omtalt som “om læ”.

Skibsterminologi
Chutneysauce

Chutneysauce er en jævn, brun skysauce, hvori der kommes chutney efter smag. Den kan gives til stegte kød- og fiskeretter.

Sovse
Kaperssauce

Kaperssauce består af kapers, jævn brun skysovs (brun sovs) og nogle gange paprika. Bruges som tilbehør til kød- og fiskeretter.

Sovse
Kastanjesauce

Kastanjesauce er en kraftig, brun skysauce (brun sovs), hvori der kommes hakkede, kogte kastanjer. Kan serveres til kalve- og oksekød, koteletter samt til stegt og kogt fjerkræ.

Sovse
Kastanje
Madeirasauce

Madeirasauce er en kraftig brun skysovs (brun sovs) med madeira, som kan serveres til kalve- og oksekød og til svinekoteletter.

Sovse
Aspargessauce

Aspargessauce er en hvid sovs med skrællede, småtskårne kogte stykker asparges. Sovsen er velegnet til lyst kød. Den er et klassisk, dansk  tilbehør til lam, kogt skinke eller hamburgerryg. Sovsen kan tilsættes lidt af kødets kogevand for at tilføje smag.

Sovse
Hvid sovs

Hvid sovs  eller lys sovs kan laves som en legeret sauce eller af en jævning eller en opbagning. Bechamelsauce er udelukkende en opbagt sovs og regnes for en grundsauce i det franske køkken. Hvid sovs er en grundsovs eller basissovs, hvortil krydderier, urter, smagsstoffer og farve kan tilsættes.

Se også 
 Roux

Sovse
Brun sovs

Brun sovs kan laves som en jævning eller en opbagning. Brun sovs er en grundsovs eller basissovs, hvori smag og farve tilsættes. Den brune farve kommer af en roux, brunet kød eller af kulør.

Brun sovs er udbredt i dansk madlavning og spises til såvel kogte kartofler, frikadeller, hakkebøffer, karbonader, andesteg og ikke mindst flæskesteg.

Historien om brun sovs 

I 1700-tallet blev det franske køkken stort herhjemme og det at lave sovs en raffineret kunstart, som kunne tage flere dage. 

En af de mest berømte sovse fra perioden er espagnole, og det er den, vi i dag kender som brun sovs. Espagnole er en meget fin sovs, som er tilberedt på en fond af det bedste kød og bittesmå tern af suppeurter, som fik lov at stå og simre i flere dage. Når fonden var kogt ind, blev den jævnet med en roux – en opbagning af smør og mel, som steger, til den er brun og karamelliseret. Dette giver sovsen en brunlig farve, og voila, brun sovs.

Henvisninger 

Sovse
Mad fra Danmark
Julemiddag

en:Brown sauce (meat stock based)
Folketingsvalget 1994

Folketingsvalget den 21. september 1994, der blev udskrevet 29. august 1994, resulterede i at Socialdemokratiet beholdt magten, som de havde haft siden 25. januar 1993, hvor Poul Schlüter var gået af som følge af Tamilsagen. Regeringen Poul Nyrup Rasmussen I var blevet dannet uden folketingsvalg, da Radikale Venstre, Centrum-Demokraterne og Kristeligt Folkeparti havde bakket op om den nye socialdemokratisk formand Poul Nyrup Rasmussen, der overtog posten fra Svend Auken. Det var således Rasmussens første valg som statsministerkandidat.

Som den første og hidtil eneste gang lykkedes det en kandidat at blive valgt ind som løsgænger, idet Jacob Haugaard blev valgt i Århus Østkredsen, som han havde stillet op i siden 1979. Han fik 23.253 personlige stemmer.

For den yderste venstrefløj, der ved de 2 foregående valg havde haft et betydeligt stemmespild (4,9 % i 88 og 4,5 % i 90), betød dannelsen af Enhedslisten, at man nu igen fik repræsentation i Folketinget.

Ved valget fik Kristendemokraterne, der deltog i den foregående regering og haft medlemmer i folketinget siden jordskredsvalget i 1973, ikke nok stemmer til at blive valgt ind, da de med 1,9% af stemmerne lige nøjagtigt faldt for spærregrænsen på 2%.

Efter valget kunne siddende statsminister Poul Nyrup Rasmussen på ny danne regering. Regeringen Poul Nyrup Rasmussen II bestod af ministre fra Socialdemokratiet (S), Det Radikale Venstre (R) og Centrum-Demokraterne (CD) med samlet 75 mandater. Socialistisk Folkeparti (13 mandater) og det nyindvalgte Enhedslisten (6 mandater) fungerede som støttepartier og sikrede at der ikke var et flertal i mod regeringen.

Valgresultatet

Personlige stemmer 
Følgende kandidater fik flest personlige stemmer:

 Uffe Ellemann-Jensen (V): 58.816
 Svend Auken (A): 44.873
 Ritt Bjerregaard (A): 44.599
 Hans Engell (C): 34.462
 Karen Jespersen (A): 27.637
 Poul Nyrup Rasmussen (A): 23.983
 Jacob Haugaard: 23.253
 Frank Jensen (A): 19.704
 Anders Fogh Rasmussen (V): 19.220
 Peter Brixtofte (V): 19.185

Referencer

Eksterne henvisninger 
 

1994
Politiske valg i 1994
Kommandotegn

Kommandotegn har flere betydninger:
 Kommandotegn (flag) – et flag eller en vimpel, der indikerer et krigsskibs øverste chef.
 Kommandotegn (kommunikation) – et simpelt tegnsprog, der anvendes blandt soldater.
Carl Ewald

Carl Ewald (født 15. oktober 1856 på Bredelykke i Gram i Slesvig, død 23. februar 1908) var en dansk forfatter, der særligt er kendt for sine darwinistisk inspirerede kunsteventyr om naturen.

Han var søn af forfatteren H.F. Ewald og Julie Caroline Oest, datter af birkedommer i Brahetrolleborg birk Nicolai Oest, og havde 12 søskende, heriblandt Theodor Ewald. Han fødtes på gården Bredeløkke ved Gram i Sønderjylland. Efter krigen 1864 flyttede familien til Nyhuse i Frederiksborg. Han blev student fra Frederiksborg Gymnasium. Han måtte på grund af sygdom opgive at tage eksamen i forstvidenskab og blev ansat som lærer på Zahles Seminarium.

Han købte senere Frederiksberg Realskole og underviste i naturhistorie ved vandringer i Frederiksberg Have.

Efter at have arbejdet som journalist ved en lokalavis i Svendborg slog han sig ned som freelance journalist i København. Han tilsluttede sig ideerne i Det Moderne Gennembrud og blev medredaktør af Ove Rodes tidsskrift København. Under mærket "Hr. Hansen" leverede han journalistik til Politiken.

Han begyndte at skrive bøger og udgav i 1880'erne en række problembøger i tidens stil om bl.a. kønsroller og børneopdragelse og udfoldede sig i årene derefter med stor energi i snart sagt alle genrer. Han skrev historiske romaner, genfortalte danske sagn og folkeeventyr i Eventyrskrinet (1906-07) og oversatte bl.a. Brødrene Grimms eventyr til dansk (1905). I 1882 udkom hans første samling Æventyr, der blev fulgt af adskillige flere, og som er hans mest varigt populære bidrag til dansk litteratur. Næsten alle disse eventyr tematiserer naturens kræfter og illustrerer på pædagogisk vis naturhistorien og evolutionsteorien uden at gå på kompromis med humor, lune og fantasi. Eventyrerne var forsynet med tegninger af Louis Moe.

Ewald modtog i 1897 Det anckerske Legat.

Han var gift med Betty Ponsaing og far til Jesper Ewald (født 1893) og Poul Henningsen (født 1894). Denne var resultatet af en udenomsægteskabelig relation til Agnes Henningsen.

Udvalgt bibliografi 

 Smaa Fortællinger (1882).
 Æventyr, 14 vol. (1882-1907).
 Æventyrskrinet (1906-07)
 Efterladte Æventyr, vol. 15-20 (1909).
 Danske dronninger uden krone (1906-08).
 Dyveke
 Anna Sofie Reventlow
 Kirstine Munk
 Grevinde Danner
 Sofie Amalie Moth

Kilder 
 Jesper Ewald, Breve fra en Barndom, Gyldendal, 1953.
 Lissen Ewald, Carl Ewald og hans kone, H. Hagerup, 1946.

Eksterne henvisninger 
 
 Carl Ewald på Dansk Forfatterleksikon

Romanforfattere fra Danmark
Novelleforfattere fra Danmark
Journalister fra Danmark
Danskere i 1800-tallet
Danskere i 1900-tallet
Carl 2
Personer fra Sønderjylland (i Danmark)
Eventyrforfattere fra Danmark
Personer i Dansk Biografisk Leksikon
Dansksprogede forfattere fra Danmark
Alumni fra Københavns Universitet
Cap-Haïtien

Cap-Haïtien (eller Le Cap) er den næststørste by i Haiti. Byen er placeret på nordkysten af Hispaniola og har cirka 100.000 indbyggere. Gennem historien har byen også heddet Cap Français og Cap Henri.

Byer i Haiti
Free Software Foundation

Free Software Foundation er organisationen bag GNU-projektet og begrebet fri software (på engelsk free software).

Free Software Foundation blev oprettet i 1985 af Richard M. Stallman.

Se også 
 Free Software Foundation Europe

Ekstern henvisning/kilde 
 Free Software Foundation

Eksterne henvisninger 

Immaterialret
Fri software-organisationer
Programmør

En programmør er en person, som udvikler computerprogrammer til computere.

Titlen som verdens første programmør tilskrives Ada Augusta Lovelace, der i 1800-tallet arbejdede sammen med Charles Babbage på hans Analytical Engine. Programmeringssproget Ada er opkaldt efter Ada Augusta Lovelace.

Titlen programmør er ikke beskyttet og kræver således ikke en speciel uddannelse. Især i datamaskinens barndom var programmører selvlærte. Af uddannelser, der bl.a. peger mod at blive programmør, kan nævnes den nu nedlagte uddannelse edb-assistent, der blev afløst af uddannelsen til datamatiker. En systemprogrammør beskæftiger sig med mere styresystemnær programmering og vil ofte have en uddannelse som datalog eller software-ingeniør; men jobgrænserne er mere flydende end uddannelserne. Nogle programmører kaldes systemudviklere. En applikationsprogrammør (sjælden betegnelse i praksis) laver programmer til et forretningsområde og dækker dermed det, som systemprogrammøren ikke tager sig af; men begge dele er softwareudvikling.

Programmøren anvender ét eller flere af en lang række programmeringssprog, som er koder, som kan sætte computeren i gang med forskellige opgaver. Af kendte sprog kan nævnes Java, C++ og Microsofts .net-platforme Visual Basic og C#. Mindre kendte sprog er shell-kommandoer, perl, python og mange flere.

Hvor scripts kan kommunikere med computeren direkte, skal kildetekster først ændres til egentlige programmer, før de kan udføre lige den opgave man ønsker.

Ekstern henvisning 
 The Story of Mel, a Real Programmer

Programmering
Datalogi
Stillingsbetegnelser
Ning Herred

Ning Herred ligger i det nedlagte første Århus Amt.  Herredet hed i Kong Valdemars Jordebog Ninggehæreth og hørte i middelalderen under Aabosyssel, indtil 1516 under Skanderborg len. Kom i 1536 under Aarhusgård len og i 1660 under Havreballegård amt. Fra 1799 under Århus amt. 

Det omgives af Kattegat samt herrederne Hads, Hjelmslev, Framlev og Hasle.
Det strækker sig fra Aarhus Å og Brabrand Sø i nord til Norsminde Fjord i syd og fra Solbjerg Sø og Aarhus Å i vest til Kattegat i øst.
Herredets vestlige del er en jævnt bølget moræneflade med en del tunneldale, mens den østlige del har et langt voldsommere præg på grund af de store randmorænebakker.
Gennemgående har herredet meget frugtbare jorder.

Sogne i Ning Herred 
 Ormslev Sogn – (Aarhus Kommune)
 Skåde Sogn – (Aarhus Kommune)
 Viby Sogn – (Aarhus Kommune)
 Kolt Sogn – (Aarhus Kommune)
 Tranbjerg Sogn – (Aarhus Kommune)
 Holme Sogn – (Aarhus Kommune)
 Tiset Sogn – (Aarhus Kommune)
 Mårslet Sogn – (Aarhus Kommune)
 Beder Sogn – (Aarhus Kommune)
 Malling Sogn – (Aarhus Kommune)
 Tulstrup Sogn – (Aarhus Kommune)
 Astrup Sogn – (Aarhus Kommune)
 Tunø Sogn – (Odder Kommune)

Eksterne kilder og henvisninger 

 

Herreder i Århus Amt
Abadan

Abadan (persisk: آبادان, arabisk: عبادان) er en havneby i Khusistan provinsen i det sydvestlige Iran. Byen ligger på Abadan Island ved Arvand-floden. Byen er først og fremmest kendt som havneby og olieterminal. I 2005 blev befolkningstallet anslået til ca. 415.000 og (af omkring 1,3 millioner i hele Khuzestan provinsen). Under den otte år lange krig mellem Iran og Irak (1980-88) blev byen og oliefaciliteterne i krigens indledende fase stærkt beskadiget, og stort set samtlige civile flygtede fra byen. I 1992 var blot omkring 84.000 vendt tilbage. I 2001 var befolkningstallet imidertid vokset til 206.000, hvorefter der er yderligere fordoblet i de næste to år.

Byen blev grundlagt og var en betydningsfuld havneby allerede under Abbasid-dynastiet i det geografisk meget omfattende kalifat i Baghdad. Men i takt med at kalifatets mistede sin position, mistede også Abadan betydning før den i 1900-tallet fik en genopblomstring. Efter oliefund i regionen voksede byens betydning, og i 1912 blev et olieraffinaderi bygget i Abadan, der siden blev verdens største af slagsen. Selv efter vore dages standard er det enormt, og den nationale stolthed over raffinaderiet afspejles af at det findes gengivet på 100-rial pengesedlerne fra 1965-1973.

Eksterne henvisninger 
 

Byer i Iran
Abbazia

Abbazia indgår i navnet på flere lokaliteter:
Abbazia (Venezia) – et hotel nær centralbanegården i Venedig
Abbazia di Monte Oliveto Maggiore 
Abbazia di Casamari (Frosinone)
Abbazia di Valvisciolo

Se også
Opatija – en kroatisk by som på italiensk hedder Abbazia
Abbedi – for betydningen af abbazia
Kildekode

Kildekode (på engelsk: source code) er den tekst i et programmeringssprog, som programmøren har skrevet.

Kildekoden kan så enten fortolkes og afvikles direkte af computeren eller kompileres (oversættes) til maskinkode til senere afvikling på computeren.
Kildekode kan altså læses og forstås af programmører, som kender det programmeringssprog, kildekoden er skrevet i.

For at kunne ændre i et stykke software er man nødt til at have kildekoden, hvorfor der ved nogle softwarekontrakter er krav om medlevering af kildekoden ved erhvervelse af kritiske systemer eller softwareløsninger.

Software, hvor kildekoden kan erhverves på forlangende uden andre omkostninger end distributionsomkostningerne, samt muligheden for at videredistribuere ændringer baseret på kildekoden, kaldes fri og open source software.

 
Implementation af programmeringssprog
Abbeville

Abbeville er en fransk kommune i den nordligste del af landet. Den er beliggende cirka 150 km nordvest
for Paris. I 2019 var der omkring 23.321 indbyggere i kommunen, der er underpræfektur i departementet Somme. Floden af samme navn løber igennem byen. I middelalderen lå byen ved det laveste vadested over floden. Indbyggerne kaldes abbevillois.

Eksterne henvisninger 

Byer i Somme
Tegn

Tegn (fra norrønt teikn) er et ord med flere specialiseringer - og ikke at forveksle med bydemåde/imperativ  af at tegne.

Generelt 
 Tegn (symbol) - noget konkret (en ting, et væsen, et dyr, en menneskelig figur eller lignende), som har en bogstavelig betydning i teksten, men som derudover også har en billedlig (overført; dvs metaforisk) betydning
 Tegn (skilt) - en tavle, plade, plakat, skærm eller lignende, der er forsynet med en påskrift eller symbol

Sprog 
 Tegn (skrift) - sprog kan gengives med tegn, som skrift og tegnsætning
 Tegn (braille) - blindes braille-skrift består af tegn

 Symbolsprog
 Den matematiske algebra, logisk notation, musiknoder eller de taostiske trigrammer består af tegn

 Kropssprog
 Tegn (gestik) - tegn via arme og ben
 Tegn (mimik) - tegn via ansigtet

Teknik 
 Tegn (modulationssymbol) - udover skrift - kan bestå af tegn, såsom røgsignaler og bavne, spejl-refleksioner og signalflag
 Tegn (morse) - Morse-koden består af tegn
 Tegn (datalogi) - tegnsæt udgøres af tegn

Andet 
 Tegn (astrologi)

Se også 

 Vartegn - et kendetegn: et bygningsværk, et kunstværk eller et monument, der er et iøjnefaldende symbol for en lokalitet
 tegnsprog - benyttes bl.a. af døve
Departement

Departement kan betyde:
 Departement (ministerium) – den del af et ministerium, som betjener ministeren. Ledes af en departementschef.
 Departement (administrativ enhed) – administrativ enhed i nogle lande, herunder:
 Departement (Colombia) – en administrativ enhed i Colombia.
 Departement (Frankrig) – en administrativ enhed i Frankrig.
 Departement (Haiti) – en administrativ enhed i Haiti.
 Departement (Niger) – en administrativ enhed i Niger.
 Departement (Peru) – en administrativ enhed i Peru.
 Benins departementer  – en administrativ enhed i Benin.
Somme

Somme () er et departement i det nordlige Frankrig. Departementet har fået sit navn fra floden Somme. Departementets hovedby er Amiens, og dets befolkning udgør (1999) ca. 555.000.

Der blev udkæmpet et stort slag i området under første verdenskrig, nærmere betegnet i 1916.

Se også 
Slaget ved Somme

Departementer i Frankrig
Abbotsford

Abbotsford er en by i British Columbia i Canada beliggende ca. 60 km øst for Vancouver. Abbotsford er British Columbias femtestørste by med  indbyggere. Abbotsfords største erhverv er landbrug. Abbotsford ligger på sydsiden af Fraserfloden i en dal, som er kendt som Fraser Valley. Luftforurening har været et stort problem i området, fordi forureningen fra Vancouver hænger mellem bjergene ved Abbotsford.

De rige bor i Eagle Mountain området i den østligste del af byen, hvor der har været en voldsom vækst i perioden 2000-2012. Den vestlige del er primært beboet af indvandrere fra Punjab.
Den gamle del af Abbotsford er fra ca. 1900, og her er mange af de gamle bygninger velbevaret. I denne del af byen holder de mange prostituerede til, og der er også åbenlys handel med hash og "meth".

Abbotsford er kendt for at være den by i Canada med flest biltyverier og har også igennem i årrække været den by med flest mord per indbygger. Det er dog faldet helt ned til 0 i 2011.

Turismen er vokset meget i de sidste par år i Abbotsford. Abbotsfords lufthavn er et billigt alternativ til Vancouvers lufthavn.

Referencer

Eksterne henvisninger 
 Abbotsford Tourism
 City of Abbotsford

Byer i Britisk Columbia
Knallert (flertydig)

Knallert har flere betydninger:
 Knallert – et køretøj på to hjul med en mindre motor
 Knallert (pyntegenstand) – en pyntegenstand til f.eks. juletræet som afgiver et knald, når den trækkes over
 Knallert (band) – et dansk band
Knallert

Knallert er et køretøj med 2 eller 3 hjul.
Der findes omkring 240.000 knallerter i Danmark, svarende til at en person ud af 33 ejer en. Før 1976 brugte Færdselsloven betegnelsen cykel med hjælpemotor om knallerter.

I Danmark er knallerter lovmæssigt inddelt i to grupper:
 Lille knallert (også kaldet knallert 30 eller almindelige knallert) som maksimalt må køre 30 km/t.
 Stor knallert (også kaldet knallert 45 eller EU-knallert) som maksimalt må køre 45 km/t.
Det samlede antal er nogenlunde ligeligt fordelt på de to typer.

Stor knallert registreres og forsynes med hvid nummerplade, mens lille knallert fra 1. juli 2006 registreres og forsynes med gul nummerplade. Lille knallert fra før 1. juli 2006 skal ikke registreres og har derfor ingen nummerplade.

Trehjulede knallerter sidestilles med tohjulede i færdselsloven. 3 hjulede knallerter er også de 3 hjulede kabinescootere. Begrebet invalideknallert findes ikke i dansk lovgivning og der er IKKE særlige regler for førere af disse. Denne artikel har fejlagtigt påstået det modsatte uden behørig kildehenvisning. Der kan ikke kildehenvises til en lov der ikke findes. Regler for 2 og 3 hjulede knallerter fremgår af færdselsloven 
 

Målt i forhold til antallet af kørte kilometer er knallertkørere blandet ind i trafikuheld 50-75 gange oftere end bilister.

Den typiske knallertkører skifter til en andet køretøj, herunder knallert 45, senest i en alder af 20 år.
Den gennemsnitlige knallerttur er på 5,5 km for knallert 30 og 8,4 km for knallert 45.

Se også 
 Scooter
 Kreidler
 Puch
 Puch Maxi
 Puch Maxi II Plus

Andre motoriserede køretøjer på to hjul 
 Motorcykel
 Scooter
 Segway PT
 VéloSoleX
 Motoriseret løbehjul
 Elcykel

Referencer

Eksterne henvisninger 

 An environmental and economic assessment of mopeds in Denmark (PDF)
Abeokuta

Abeokuta er en by i det sydvestlige Nigeria ved Ogun-floden. Befolkningen i selve byen er anslået til 530.000 (2002) og til omkring 700.000 når man medregner omliggende byområder. Byen, der er administrationsby i delstaten Ogun, ligger 78 km nord for  Nigerias største by Lagos.

Byer i Nigeria
Time (flertydig)

Time har flere betydninger:

 Time – en tidsenhed på 60 minutter

Musik 
 Time (Jakob Bro-album) – et album med jazzmusikeren Jakob Bro
 Time (Mercyful Fate-album) – et album med heavy metal-bandet Mercyful Fate
 Time (Pink Floyd-single) – en single udgivet af rock-bandet Pink Floyd
 Time (O.Torvald sang) – sang af den ukrainske gruppe O.Torvald

Tidsskrifter 
 Time Magazine – et internationalt tidsskrift, som også kort kaldes for Time

Andet 
 Lektion – på ofte 45 min., der dog gerne omtales som en "time"
Aberdare

Aberdare (walisisk: Aberdâr) er en industriby i Rhondda Cynon Taf County, der udgør en del af det traditionelle walisiske grevskab Mid Glamorgan. Byen ligger på det sted, hvor floderne Dar og Cynon flyder sammen, omkring 6 km fra Merthyr Tydfil og 38 km fra Cardiff. I 2017 blev det estimeret at byen havde indbyggere39.550, hvilket gør den til en af de største byer i Wales.

Referencer

Eksterne henvisninger 

Byer i Wales
Mid Glamorgan

Mid Glamorgan er et walisisk grevskab, der blev oprettet i 1974 og fungerede som administrativ enhed indtil 1996, hvor det blev opdelt i mindre enheder. Grevskabet Mid Glamorgan opretholder imidlertid forsat visse ceremonielle funktioner. De admoinistrative funtioner er i dag opsplittet og uddelegeret til de mindre enheder Bridgend, Merthyr Tydfil og Rhondda Cynon Taff.

Blandt de byer, der ligger i Mid Glamorgan kan nævnes Aberdare 

Grevskaber i Wales
Time

Time er en enhed for tid på 3600 sekunder eller 3,6 kilosekunder.

Den internationale forkortelse for time er "h" (for latin hora). Ifølge Retskrivningsordbogen kan også "t." bruges som forkortelse for time, men hvis man gør det, er der fare for forveksling med "t" uden punktum som er den autoriserede forkortelse for ton.

Et døgn består af 24 timer.

En time består af 4 kvarter eller 60 minutter.

Oprindeligt blev dagen inddelt i 12 timer fra solopgang til solnedgang, hvilket gjorde at en time var længere om sommeren end om vinteren.

Et klokkeslæt angives ofte enten som antal timer og minutter (14:35) eller timer, minutter og sekunder (14:35:20).

Tidsenheder
Milford Haven

Milford Haven (walisisk: Aberdaugleddau /aberdai'gleðai/) er en by i Pembrokeshire (Sir Benfro), Wales. Byen har 14.000 indbyggere. Den blev grundlagt som hvalfangerstation i det 18. århundrede og voksede til at blive én af de største havnebyer i Wales på grund af en god naturhavn.

Byer i Wales
Aberdeen

Aberdeen er en havneby i Skotland. Byen er Skotlands tredjestørste og har  indbyggere.

Byens mest berømte uddannelsesinstitution er University of Aberdeen, der blev grundlagt i 1495.

Byen rummer en række museer bl.a. Aberdeen Art Gallery, Aberdeen Science Centre, Gordon Highlanders Museum, King's Museum, Marischal Museum, Aberdeen Maritime Museum, The Tolbooth

Billedgalleri

Referencer

Eksterne henvisninger 

 
Havnebyer
Grampian

Grampian var et skotsk county i perioden 1975-96, der bl.a. indeholdt byen Aberdeen.

Skotland
Tidligere subnationale enheder
Minut

Minut er en tidsenhed på 60 sekunder. 'Minut' er en forkortelse af pars minuta prima (: første formindskelsesgrad).

En time består af 60 minutter og et kvarter er 15 minutter. I teknisk arbejde planlægges somme steder i deciminutter, dvs. i enheder af 6 sekunder.

Et klokkeslæt angives ofte enten som antal timer og minutter (14.35) eller timer, minutter og sekunder (14.35.20).

I forbindelse med klokkeslæt kan et minut meget sjældent være på 61 sekunder, og teoretisk set (er ikke forekommet i praksis) på 59 sekunder, således at klokkeslættet skifter fra 23.59.60 UTC, hhv. 23.59.58 UTC til 00.00.00 UTC. Se skudsekund.

Frekvensenheder 

Frekvenser angives ofte som reciprokke minutter, det vil sige som antal pr. minut. Eksempler på dette er omdrejningstallet for en motor, hjertepulsen i sundhedsvidenskab eller metronomtallet inden for musik. SI-enheden for frekvens er dog hertz (Hz) eller (med præfiks) millihertz (mHz) idet 1 hertz betyder én gang pr. sekund mens 1 millihertz svarer til én gang pr. kilosekund.

Der gælder 1 minut−1 = 1/60 Hz ≈ 0,01667 Hz = 16,67 mHz.

Se også 

 Bueminut

Tidsenheder
Aberdeenshire

Aberdeenshire er en af Skotlands 32 Council areas. Hovedbyen er Aberdeen, der dog tilhører sin egen region – Aberdeen.

Det nuværende Aberdeenshire blev oprettet i 1996.

Byer 

 Peterhead (17,790)
 Fraserburgh (12,540)
 Inverurie (11,529)
 Westhill (11,220)
 Stonehaven (10,820)
 Ellon (9,910)
 Portlethen (7,327)
 Banchory (7,111)
 Turriff (4,804)
 Kintore (4,476)
 Huntly (4,461)
 Banff (3,931)
 Kemnay (3,830)
 Macduff (3,711)

Seværdigheder 

 Balmoral Castle, kongefamiliens slot i Highlands
 Bennachie
 Braemar Castle
 Burn O'Vat
 Cairness House
 Cairngorms National Park
 Corgarff Castle
 Crathes Castle
 Causey Mounth, oldtidsvej
 Drum Castle
 Dunnottar Castle
 Fetteresso Castle
 Fowlsheugh Nature Reserve
 Haddo House
 Herscha Hill
 Huntly Castle
 Kildrummy Castle
 Loch of Strathbeg
 Lochnagar
 Monboddo House
 Muchalls Castle
 Pitfour estate
 Portlethen Moss
 Raedykes Roman Camp
 Floden Dee
 Floden Don
 Sands of Forvie Nature Reserve
 Slains Castles, Old of New
 Stonehaven Tolbooth
 Ythan Estuary Nature Reserve

Referencer

Eksterne henvisninger
Kvarter (tidsenhed)

Kvarter er en tidsenhed på 900 sekunder og betyder en kvart time.

En time består af 4 kvarter.

Et kvarter består af 15 minutter.

Tidsenheder

zh:刻
Swansea

Swansea (walisisk: Abertawe) er en kystby og et amt i Wales. Beliggende ved den sandede kyst i det sydlige Wales, omfatter amtet også Gower Peninsula og Lliw uplands. Byen og amtet Swansea havde i 2011 239.000 indbyggere, hvilket gør det til det næstmest befolkede administrative område i Wales efter hovedstaden Cardiff. Byområdet Swansea har 270.506 (2001) indbyggere og består desuden af byerne Neath, Port Talbot og Pontardawe/Clydach. Gennem det 19. århundrede var Swansea centrum for kobberindustrien og tilegnede sig kælenavnet 'Copperopolis'.

Det moderne navn, Swansea, er afledt af det norrøne navn for den oprindelige handelspost som vikingerne brugt, og som blev grundlagt af Svend Tveskæg (c.960–1014).

Blandt byens attraktioner er Swansea Castle, der blev opført af normannerne, og Swansea Museum, der er det ældste museum i Wales. Derudover findes den viktorianske Mumbles Pier, Mission Gallery, Hafod Copperworks, Glynn Vivian Art Gallery, Dylan Thomas Centre og National Waterfront Museum, der er en del af Amgueddfa Cymru – National Museum Wales.

Personer fra Swansea 
 Spencer Davis, musiker (født 1939)
 Dylan Thomas, digter (1914-1953)
 Rowan Williams, ærkebiskop (født 1950)
 Catherine Zeta-Jones, skuespillerinde (født 1969)
 Alexander Vlahos, skuespiller (født 1988)

Referencer

Eksterne henvisninger
Aberystwyth

Aberystwyth er en lille by (13.500 indbyggere) i "Ceredigion county" (75.000 indbyggere) på Wales' vestkyst i bunden af Cardigan Bugt. 

Byen er et søgt feriested, kendt for sin søpromenade og ruinerne af den gamle borg, Aberystwyth Castle, der blev opført af Edvard 1. under erobring af Wales. Havnen har været travlere end den er nu, men der er stadig små 50 pub'er i byen. Byen er hjemsted for Wales' første universitet med 7.000 studerende og for Wales' nationalbibliotek.

Eksterne henvisninger 

 Aber Info ()
 Aberystwyth Castle ()
 Aberystwyth University ( og )
 Aberystwyth-Guide ()

Byer i Wales
Knap

Knap har flere betydninger:

 Knap (beklædning) – en anordning til fastgørelse eller udsmykning af beklædning
 Knap (apparat) – en anordning til betjening af en apparat
Riskoger

En riskoger  er en elektrisk maskine til at koge ris i. 

Køkkenmaskiner
Abidjan

Abidjan er Elfenbenskystens største by med  indbyggere. Abidjan ligger ved Ebrié-lagunen ud mod Atlanterhavet, og byen var indtil 1984 Elfenbenskystens hovedstad, hvorefter Yamoussoukro overtog denne funktion. Abidjan er dog fortsat landets kommercielle og administrative centrum, ligesom byen er kulturelt centrum for det fransktalende Vestafrika, hvor den ofte omtales som Vestafrikas Paris.

Byen blev grundlagt i 1903 og var hovedstad i den franske koloniadministration for Elfenbenskysten fra 1934 til 1960, hvorefter den var hovedstad i det selvstændige Elfenbenskysten, indtil Yamoussoukro var klar til at overtage denne funktion i 1984.

I tilknytning til Abidjan ligger Elfenbenskystens største lufthavn Port Bouet Airport.

Den danske fodboldspiller Jores Okore stammer fra Abidjan.

Kildeangivelser

Eksterne henvisninger 

 District Abidjan  (officiel website)

 
Hovedstæder i Afrika
Abilene

Abilene har flere betydninger:
 Abilene, Kansas – by i Kansas, USA
 Abilene, Texas – by i Texas, USA
 Abilene, Alberta – by i Alberta, Canada
 Abilene (IT) – det amerikanske forskningsnet, som forbinder universiteter i USA.
Abingdon-on-Thames

Abingdon-on-Thames er en by med ca. 37.000 indbyggere (2001) i Oxfordshire, Storbritannien.

Byer i England
Oxfordshire
Oxfordshire

Oxfordshire er et engelsk county. Byen Oxford er det administrative hovedsæde. Der var i 2002 en befolkning på 607.457.

Byer i Oxfordshire 
 Abingdon
 Banbury, Bicester
 Chipping Norton
 Didcot
 Faringdon
 Henley-on-Thames
 Oxford
 Thame
 Wallingford, Wantage, Witney, Woodstock
Abisko

Abisko er en landsby og nationalpark i Lappland, Sverige, tæt på grænsen til Norge. Administrativt ligger byen i Kiruna kommune, der er Sveriges nordligste og største kommune, beliggende i Norrbottens Län. Byen Abisko, der ligger 385 meter over havoverfladen, ligger ved den sydlige bred af Torne träsk, der er en af Sveriges største søer. Jernbanen mellem Kiruna og Narvik (Norge) løber gennem byen.

Ved Abisko ligger den 7.700 hektar store Abisko Nationalpark.

Byer i Kiruna kommun
Abkhasien

Abkhasien (abkhasisk: Аҧсны Apsny, georgisk: აფხაზეთი Apkhazeti eller Abkhazeti, russisk: Абха́зия Abhazia) er en ikke-anerkendt stat med et areal på ca. 8.600 km² beliggende i Kaukasus. Hovedbyen hedder Sukhumi. Blandt andre byer kan nævnes Gagra ved Sortehavskysten, der især var kendt som et sovjetisk turistmål, samt Tkuartjal, en tidligere mineby. Den nuværende præsident for området siden valget i 2014 er Raul Khadjimba.

Abkhasien er anerkendt af mange lande som en autonom republik i Georgien og af andre som selvstændigt land og udgjorde før Sovjetunionens sammenbrud den Abkhasiske Autonome Sovjetrepublik (Abkhasiske ASSR) inden for den Georgiske SSR. Efter et oprør i 1990'erne har størsteparten af området de facto løsrevet sig fra resten af Georgien. Dette område styres i dag militært af Rusland. Abkhasien benytter den russiske rubel som betalingsmiddel. Siden 2006 har Rusland udstedt russiske pas til de russiske indbyggere i de russisk-kontrollerede områder.

Kodori-dalen i det sydøstlige af området og Gali-provinsen i det sydlige styres af den georgiske centralregering. Gali-provinsen er primært befolket af etniske georgiere. Udover løsrivelsesregeringen i Sukhumi findes desuden en rivaliserende pro-georgisk provinsregering, der opererer fra byen Chkhalta i den øvre del af Kodori-dalen, et område primært befolket af det med georgierne beslægtede Svan-folk.

Abkhasiens samlede folketal blev i 1989 opgjort til ca. 525.000, heraf 240.000 georgiere, 93.000 abkhasere, 80.000 russere, 77.000 armeniere og 15.000 grækere.

I forbindelse med kampe i den tidlige del af 1990'erne blev områdets etniske georgiere fordrevet fra størsteparten af Abkhasien, og oprørsregeringen afviser at lade dem vende tilbage til deres tidligere hjem. Ca. 40.000-60.000 etnisk georgiske flygtninge har siden 1998 bosat sig i Gali-provinsen, efter at dette område igen kom under centralregeringens kontrol.

Abkhasiens nuværende folketal er omstridt, men anslås til ca. 200.000.

Stater der formelt har anerkendt Abkhasien og Sydossetien som uafhængige 

Abkhasiens uafhængighed blev sammen med Sydossetien anerkendt af Rusland den 26. august 2008, senere har Nicaragua, Venezuela, og de tre små ø-stater i Stillehavet Nauru, Vanuatu og Tuvalu anerkendt de to regioner som selvstændige.

Referencer

Se også 
 Abkhasiens Kommunistiske Parti

Eksterne henvisninger 

 
Georgiens geografi
Omstridte områder
Autonome republikker
Abomey

Abomey er en by i Benin og var hovedstad for det gamle kongerige Dahomey.

Byens kongelige paladser  er på UNESCOs verdensarvsliste.

Byer i Benin
Aborrebjerg

Aborrebjerg er med 143 moh. det højeste punkt på Møn. Herfra er der i klart vejr udsigt til Stevns mod nord samt Farøbroerne og Storstrømsbroen mod vest.

Aborrebjerg er samtidig den mest markante bakke i hele Danmark. Der er nemlig lige under 1 kilometer fra toppen af bakken (143 m o.h.) og ned til bunden (0 m o.h.), som udgøres af kysten neden for Møns Klint. Ingen andre steder i landet finder man så stor en højdeforskel.

Referencer

Eksterne henvisninger
Artikel: "Danmarks største bjerg ligger på Møn"
Artikel: "Langt højere bakker"

Bakker i Danmark
Møn
Abrantes

Abrantes er en kommune i Centro Region, Portugal. Byen ligger på højre bred af Tagus ved krydsningen af Madrid-Badajoz-Lisbon- og Guarda-Abrantes-jernbanenerne.

Komnunens har et areal på 715 km² og har  indbyggere.

Referencer

Eksterne henvisninger 

Byer i Portugal
Abruzzerne

Abruzzerne (Appennino Abruzzese) er den højeste del af Appenninerne i Italien. Det højeste bjerg er Corno Grande (2.914 m). Abruzzerne indgår sammen med de Umbriske Appenniner i den midterste tredjedel af Appenninerne, der på italiensk kaldes "Appennino Centrale".

Abruzzo
Appenninerne
Appenninerne

Appenninerne er en 1200 km lang bjergkæde i Italien, som løber fra Alperne mod nord til Calabrien i spidsen af den italienske "støvle" i det sydlige Italien. Den højeste del af Appenninerne er Abruzzerne, hvor den højeste bjergtop er Corno Grande (2.914 m). Den menes at være dannet ved sammenstødet mellem den afrikanske og den eurasiske plade i kridt-tiden – den samme tektoniske episode, som også formede Alperne, og som stadig manifesterer sig i form af jordskælv.
En del af Appenninerne er vulkanske. Hertil hører blandt andet Vesuv beliggende sydøst for Napoli.

Se også 
 Jordskælvet i L'Aquila 2009
 Jordskælvet i Italien 2016
 Nationalparken Foreste Casentinesi, Monte Falterona og Campigna

Andet 
Der er også en bjergkæde på Månen kaldet Appenninerne. Det var i nærheden af den, at Apollo 15 landede.

Referencer

Eksterne henvisninger
Bearbejdelse

Bearbejdelse er at omforme f.eks. et billede eller en tekst.

I ophavsretlig henseende har bearbejderen af et værk ophavsret til værket i den bearbejdede form, jf. ophavsretslovens § 4. Der kan dog ikke rådes over værket på en måde, som strider mod ophavsretten til originalværket.

Se også
Bearbejdelse i artiklen om ophavsret

Jura
Abu Dhabi

Abu Dhabi er hovedstad i Emiratet Abu Dhabi. Emiratet er det største af de syv, der udgør de Forenede Arabiske Emirater, og byen Abu Dhabi er også hovedstad i de Forenede Arabiske Emirater. Byen er den næststørste i de Forenede Arabiske Emirater med indbyggere.

Abu Dhabi huser vigtige embeder i den føderale regering og er desuden hjemsted for de Forenede Arabiske Emiraters regering og også hjemsted for Emiren af Abu Dhabi og hans familie samt for FAE's præsident og hans familie.

Abu Dhabi producerer ca. 85 procent af den olie, der produceres i de Forenede Arabiske Emirater.

Etymologi 
Abu er arabisk for far, og Dhabi er det arabiske navn på en bestemt art af indfødt gazelle, der engang var almindelig i den arabiske region. Abu Dhabi betyder dermed far til gazellen. Det menes, at dette navn opstod på grund af en overflod af gazeller i området og en populær legende om grundlæggelsen af byen Abu Dhabi, som involverede sheik Shakhbut bin Dhiyab al Nahyan, der var Abu Dhabis hersker fra 1793 til 1816.

Referencer

Eksterne henvisninger 

 

 
Byer i Forenede Arabiske Emirater
Abuja

Abuja er Nigerias hovedstad. Det blev besluttet i 1976 at flytte hovedstaden fra havnebyen Lagos til den nyanlagte, centralt beliggende Abuja. Flytningen blev officiel 12. december 1991. I 2012 boede der 979.876 mennesker på et areal af 713 km2 med en tæthed på cirka 1.400 indb./km2. I byområdet bor der cirka 3.000.000 mennesker.

Byen er planlagt af den japanske arkitekt og byplanlægger Kenzo Tange.

Religion 
Landets nationalmoské er beliggende i byen på Independence Avenue.

Referencer

Eksterne henvisninger
Abukir

Abukir (også Abū Qīr og Aboukir) er en havneby ved Egyptens middelhavskyst. Byen ligger 23 km nordøst for Alexandria og har  indbyggere.

Referencer 

Byer i Egypten
Havnebyer
Abydos

Abydos er en oldtidsby i Egypten. Den ligger ca. 100 km nord for Luxor. Abydos har nogle få velbevarede templer fra ca. 1300 f.Kr. Den var på et tidspunkt en betydelig by og centrum for Osiriskulten. Mange af de tidlige faraoer er begravet her.

Egypten i antikken
Byer i Egypten
Oldtidsbyer
Acapulco

Acapulco (formelt Acapulco de Juárez) er en vigtig havneby i delstaten Guerrero ved Mexicos stillehavskyst, 300 km sydvest for Mexico City. I 2003 var det anslåede indbyggertal 638.000. 

I 1960'erne var byen et eksklusivt opholds- og mødested for Hollywoodstjerner og velhavere verden over på linje med Monaco i Europa. Bl.a. Elvis Presley og Frank Sinatra havde deres ferieboliger her. Siden hen er byens celebre selskabsliv og øvrige forretningsliv helt forsvundet på grund af mexicanske mafiabanders overtagelse af byen. I dag er byen kendetegnet ved at være indehaver af rekorden for flest uopklarede drab om året blandt de større byer i verden.

Referencer

Eksterne henvisninger 

Byer i Mexico
Havnebyer
Etableret i 1550
Accra

Accra er hovedstad i Ghana og landets største by. I 2012 var indbyggertallet 2.291.352.

Kultur 
Accra Daily Mail er en af byens engelsksprogede aviser.

 
Byer i Ghana
Accrington

Accrington er en by med godt 35.000 indbyggere, i Lancashire, England.

Byer i England
Lancashire
Lancashire

Lancashire er et engelsk grevskab ved det Irske Hav.

Grevskabet grænser op til Cumbria, North Yorkshire, West Yorkshire, Greater Manchester,  Merseyside og de selvstændige unitary authorities Blackpool og Blackburn med Darwen.

Lancashire er opdelt i lokaldistrikterne: Burnley, Chorley, Fylde, Hyndburn, Lancaster, Pendle, Preston, the Ribble Valley, Rossendale, South Ribble, West Lancashire og Wyre.

Lancashires befolkningstal blev i 2016 anslået til 1.485.000.
Dets navn kommer af Lancaster + shire.

Grevskabet blev etableret i 1182. I den engelske jordebog fra Vilhelm Erobrerens tid, Domesday Book, blev det anset som en part af Cheshire og af Yorkshire. Dets grænser var Cumberland, Westmorland, Yorkshire og Cheshire.

Det moderne administrative område er i dag mindre end det var tidligere på grund af en selvstyrereform.

Den 1. april 1974 kom Furness-området i det nordlige Lancashire under det nye engelske grevskab Cumbria, den sydøstlige del til Greater Manchester, og det sydvestlige blev til Merseyside

Warrington og de omkringliggende distrikter med landsbyerne Winwick og Croft samt Risley og Culcheth blev indlemmet i Cheshire. En del af West Riding of Yorkshire ved Clitheroe blev ligeledes overført til Lancashire.

I 1998 blev Blackpool og Blackburn med Darwen selvstændige amter "unitary authorities", men forblev i Lancashire rent ceremonielt af historiske årsager, lige som brand, redningstjeneste og politi.

Bymæssige området i Lancashire 
Bemærk: nogle af disse steder ligger ikke længere i Lancashire.

 Accrington, Adlington
 Bacup, Bamber Bridge, Barrow-in-Furness, Barnoldswick, Bickerstaffe, Blackburn, Blackpool, Bolton, Burnley, Burscough
 Carnforth, Chipping, Chorley, Clayton-le-Moors, Cleveleys, Clitheroe, Colne
 Dalton, Darwen
 Earby
 Fleetwood, Freckleton
 Galgate, Garstang, Gisburn, Goosnargh, Great Harwood
 Haslingden, Heysham, Hoghton
 Kirkham
 Lancaster, Lathom, Leyland, Liverpool, Longridge, Lytham
 Manchester, Mawdesley, Morecambe
 Nelson
 Ormskirk, Oswaldtwistle
 Padiham, Parbold, Pendle, Poulton-le-Fylde, Preston
 Rawtenstall, Ribchester, Rufford
 Silverdale, Skelmersdale, Slaidburn, St Annes
 Thornton, Trawden, Tyldesley
 Upholland
 Warrington, Whalley

Historie 
Lancashire har givet navn til Hertugdømmet Lancaster, der har været i personalunion med England siden 1413.

Seværdigheder

Eksterne henvisninger
Achensee

Achensee er en sø i Tyrol, Østrig som ligger 30 km nordøst for Innsbruck. Der har været skibsoverfart siden 1887. Den højtbeliggende alpesø er 9 km lang og 1 km bred

Søer i Østrig
Achill Island

Achill Island i grevskabet County Mayo er den største ø ud for Irlands vestkyst. Øen er meget bjergrig. Den har et areal på 146 km² og har 2700 indbyggere. Øen har en del turisme.

Eksterne henvisninger 

 Visit Achill – Visitor Guide to Achill, Co Mayo, Ireland

Øer i Irland